**Informatīvais ziņojums**

**“Par Eiropas Savienības Vispārējo lietu padomes 2016. gada 18. janvāra sanāksmē izskatāmajiem jautājumiem”**

**1. Eiropas Savienības Ministru padomes sanāksmes darba kārtība**

2016. gada 18. janvārī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. Iepazīstināšana ar prezidentvalsts Nīderlandes darba programmu;
2. Gatavošanās Eiropadomes sanāksmei 2016. gada 18. un 19. februārī.
3. **Iepazīstināšana ar prezidentvalsts Nīderlandes darba programmu**

Sanāksmē Nīderlande iepazīstinās ar savas prezidentūras darba programmu. 2016. gada pirmajā pusgadā Nīderlande vēlas īpašu uzmanību pievērst jomām, kas saistītas ar iedzīvotāju labklājību, brīvību un drošību. Tā ir izvirzījusi četras prioritātes:

1. Inovācijas un darba vietu radīšana. Nīderlande aicina izaugsmes veicināšanā izmantot ES galveno spēku – kopējo tirgu. Tas nozīmē, ka visās dalībvalstīs jāievieš pieņemtās vienošanās, jāveicina inovatīva uzņēmējdarbība, jaunu pakalpojumu un sektoru stiprināšana, jāiegulda pētniecībā un jāvienojas par līdzsvarotiem tirdzniecības līgumiem ar trešajām valstīm. Ir jāturpina izstrādāt konkrētus priekšlikumus Digitālā vienotā tirgus stratēģijas un Vienotā tirgus stratēģijas precēm un pakalpojumiem ietvaros. Vienlaikus ES ir jāturpina vienkāršot un, kur tas ir iespējams, samazināt regulējumu, lai atvieglotu gan iedzīvotāju, gan uzņēmēju dzīvi.
2. Migrācija un starptautiskā drošība. Nīderlande vēlas uzlabot sākotnējās patvēruma meklētāju uzņemšanas mehānismu un migrācijas slogu sadalīt vienlīdzīgāk, stiprināt sadarbību ar tām trešajām valstīm, kuras pašlaik saskaras ar pārmērīgu migrācijas plūsmu spiedienu, kā arī veicināt to migrantu, kas nekvalificējas starptautiskās aizsardzības statusam, atgriešanu uz drošām trešajām valstīm saskaņā ar starptautiskajām un ES tiesībām. Vienlaikus ir jākoncentrējas uz krīzes cēloņu novēršanu. Nīderlandes darba kārtībā svarīga loma būs arī Šengenas integritātes stiprināšanai, stiprinot ES ārējo robežu pārvaldību. Starptautiskās drošības jomā augsta prioritāte ir cīņai pret terorismu un iekšējās drošības stiprināšanai, jo īpaši īstenojot jau pieņemtos pasākumus un turpinot darbu pie Eiropas Komisijas priekšlikumiem pretterorisma jomā.
3. Stabilas finanses un spēcīga eirozona. Nīderlande turpinās centienus nodrošināt apstākļus ilgtermiņa ekonomiskai izaugsmei ES, kā arī turpinās darbu pie Ekonomiskās un monetārās savienības tālākas stiprināšanas. Nīderlande uzskata, ka dalībvalstīm ir jāturpina ekonomikas strukturālās reformas un ekonomiskās politikas koordinācijas stiprināšana. Tas prasa visu pieņemto vienošanos izpildi. Nīderlandes prezidentūras laikā tiks sāktas diskusijas par ES budžeta daudzgadu finanšu shēmas nākotni - jauno daudzgadu budžetu pēc 2020. gada un iespējamajām tā reformām.
4. Tālredzīga klimata un enerģētikas politika. Nīderlande atbalstīs Enerģētikas savienības veidošanos, proti, enerģijas piegāžu stiprināšanu, iekšējā enerģijas tirgus izveidošanu, ES enerģētiskās atkarības mazināšanu, pētniecību un inovācijas atjaunojamās enerģijas jomā, tālredzīgas klimata politikas izstrādi.

Latvija kopumā atbalsta Nīderlandes prezidentūras darbības virzienus un ir gandarīta, ka Nīderlande ir ieinteresēta nodrošināt pēctecību Latvijas un Luksemburgas prezidentūrām, turpinot darbu pie virknes nozīmīgu jautājumu. Latvija ir ieinteresēta, ka Nīderlandes prezidentūra turpina darboties saskaņā ar Eiropadomes pieņemto Stratēģisko darba kārtību, īstenojot izvirzītās prioritātes.

Ir spēkā nacionālā pozīcija par 2016. gada Eiropas Komisijas darba programmu. Tajā ir izvirzīti šādi galvenie jautājumi, kuros Latvijai ir svarīgi panākt virzību un/vai pievērst īpašu uzmanību tās interešu aizstāvībai 2016. gadā, tai skaitā Nīderlandes prezidentūras laikā:

* Noturīga Enerģētikas Savienība, kurā īsteno uz nākotni vērstu klimata pārmaiņu politiku;
* Iekšējā tirgus stratēģija;
* Vienotais Digitālais tirgus;
* Eiropas migrācijas un patvēruma politika;
* Daudzgadu finanšu shēmas starpposma pārskats;
* ES Globālās stratēģijas ārpolitikā un drošības politikā izstrāde.

**2. Gatavošanās Eiropadomes sanāksmei 2016. gada 18. un 19. februārī.**

VLP sanāksmē dalībvalstis tiks iepazīstinātas ar 18./19. februāra Eiropadomes darba kārtības projektu. Informatīvā ziņojuma iesniegšanas brīdī Eiropadomes anotētā darba kārtība vēl nav pieejama.

Plānots, ka februāra Eiropadomes centrālais jautājums būs Apvienotās Karalistes priekšlikumi ES reformai. 2015. gada 17./18. decembra Eiropadomē par tiem notika politiska viedokļu apmaiņa, un valstu un valdību vadītāji vienojās cieši sadarboties, lai februāra sanāksmē rastu visām pusēm pieņemamus risinājumus visās četrās Apvienotās Karalistes ierosināto reformu jomās.

Tā kā migrācijas krīze joprojām ir Eiropas Savienības uzmanības centrā, prognozējams, ka valstu un valdību vadītāji Eiropadomes sanāksmē atkārtoti pievērsīsies migrācijas jautājumiem.

**2. Latvijas delegācija ES Vispārējo lietu padomes 2016. gada 18. janvāra sanāksmei**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

 Inga Skujiņa, valsts sekretāra vietniece Eiropas lietās;

 Inga Ozola, ārlietu ministra biroja vadītāja vietniece;

 Mārtiņš Drēģeris, ministra padomnieks;

 Kristīne Stepa, pirmā sekretāre, Antici;

 Rita Zālīte, Vispārējo un institucionālo lietu nodaļas 3.sekretāre.

Iesniedzējs: ārlietu ministrs Edgars Rinkēvičs

Vīza: valsts sekretārs Andrejs Pildegovičs

08.01.2016. 14:44

677

Irita Ķīse, 67016311

irita.kise@mfa.gov.lv